伍子胥

伍子胥（－前484年），名员，字子胥，以字行。春秋个辰光楚国椒（今安徽阜南焦坡镇）人，后来吴国拿俚封勒申，所以又叫申胥。伍子胥个先袓伍举，以正直进谏楚庄王而得名声，所以俚个后代勒楚国也蛮有名声。
 生平 
伍子胥个爷伍奢是楚国太子建个太傅，太子建畀奸人诬陷，伍奢也受到之牵连。伍奢坐牢监个辰光，楚平王要伍子胥搭俚个阿哥伍尚来救，弗然就杀脱俚哚个爷。伍子胥晓得楚平王想杀脱俚哚父子，劝俚个阿哥伍尚覅去，留有用之身替父报仇，但不过伍尚弗舍得看之俚个爷畀人杀脱还弗救，还是去救，果然弗久就搭伍奢一淘畀人杀脱哉。

搿许辰光伍子胥想要逃到吴国去，但不过路途忒远，只好放弃。之后俚因为太子建勒宋国，就去投靠俚哉，但宋国内乱，只好搭太子一淘奔郑。勒郑国，太子建为之搭晋国联合谋反个意图畀郑定公晓得而畀人杀脱，最后子胥只好带之太子建个倪子一淘投奔吴国。途中经过陈国想要出昭关到吴国，昭关守卫勒嗨到处捉俚哚，两个人只好徒步逃脱。

伍子胥逃出楚国过后，白天躲藏，夜里赶路，弗久就生毛病哉，搿许辰光身浪也呣没铜钿，只好勒路边浪讨饭。后来畀吴国公子光发现并任用。

勒吴国，伍子胥结交专诸搭要离，让专诸刺杀吴王僚，让公子光成为之吴王阖闾；之后又让要离刺杀吴王僚个倪子庆忌。

阖闾重用伍子胥，再用伍子胥发掘个孙武来做元帅，发兵击败楚国，破楚首都郢；子胥掘楚平王墓，鞭尸三百，报父兄之仇。

前496年，阖闾搭越王勾践打仗，中箭，阖闾脚拇趾头受之伤，伤重弗治，死前喊倪子夫差，覅忘记脱杀父之仇。托伍氏辅佐少君，封俚最高爵位，称相国公。

夫差继位过后，打败之越国，越王勾践投降，伍子胥认为应该一举消灭越国，但不过夫差听之伯嚭个谗言，弗听“联齐抗越”个主张，前484年赐死伍子胥，送之一把剑畀伍子胥喊俚自杀。子胥勒愤恨之余，留下遗言，要窝里人勒俚死托以后拿俚个眼睛挖出来，挂勒东城门浪，要亲眼看看越国军队灭脱吴国。

吴王夫差极怒，五月初五拿伍子胥个尸首用鸱夷革裹好丢勒钱塘江里向。后来吴国果然畀越王勾践灭脱，夫差羞于勒阴间看见伍子胥，用白布蒙牢双眼过后再举剑自尽。

伍子胥有一个倪子托畀齐国个鲍氏，后来别为王孙氏。

分类:吴国
分类:吴越历史